Document ID: 32009R0407

KOMMISSIONENS FORORDNING (EF) Nr. 407/2009
af 14. maj 2009
om ændring af Rådets forordning (EF) nr. 338/97 om beskyttelse af vilde dyr og planter ved kontrol af handelen hermed
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), særlig artikel 19, stk. 3, og
ud fra følgende betragtninger:
(1)
Forordning (EF) nr. 338/97 indeholder lister over dyre- og plantearter, for hvilke der er indført begrænsninger af eller kontrol med handelen. Disse lister omfatter listerne i konventionen om international handel med udryddelsestruede vilde dyr og planter, i det følgende benævnt »CITES-konventionen«.
(2)
Følgende arter er føjet til CITES-konventionens liste III efter anmodning fra Kina: Corallium elatius, Corallium japonicum, Corallium konjoi og Corallium secundum.
(3)
Arterne Crax daubentoni, Crax globulosa, Crax rubra, Ortalis vetula, Pauxi pauxi, Penelopina nigra, Arborophila campbelli, Arborophila charltonii, Lophura erythrophthalma, Lophura ignita, Semnornis ramphastinus, Baillonius bailloni, Pteroglossus castanotis, Ramphastos dicolorus og Selenidera maculirostris - som pt. er optaget i bilag B i bilaget til forordning (EF) nr. 338/97 - handles ikke internationalt i et sådant omfang, at det muligvis ikke er foreneligt med arternes overlevelse, men de er optaget på CITES-konventionens liste III efter anmodning fra Colombia, Costa Rica, Guatemala, Honduras, Malaysia og Argentina, og de bør derfor overføres fra bilag B til bilag C i bilaget til forordning (EF) nr. 338/97.
(4)
Arterne Phyllomedusa sauvagii, Leptodactylus laticeps, Limnonectes macrodon, Rana shqiperica, Ranodon sibiricus, Bolitoglossa dofleini, Cynops ensicauda, Echinotriton andersoni, Pachytriton labiatus, Paramesotriton spp., Salamandra algira og Tylototriton spp. - som pt. ikke er optaget i bilaget til forordning (EF) nr. 338/97 - indføres i Fællesskabet i et sådant omfang, at overvågning er berettiget. Disse arter bør derfor optages i bilag D i bilaget til forordning (EF) nr. 338/97.
(5)
På den 14. konference mellem parterne i konventionen om international handel med udryddelsestruede vilde dyr og planter i juni 2007 blev nye nomenklaturreferencer for dyr vedtaget. Visse uoverensstemmelser mellem CITES-listerne og de videnskabelige navne i disse nomenklaturreferencer for så vidt angår arterne Asarcornis scutulata og Pezoporus occidentalis og Rheobatrachidae- og Phasianidae-familien samt SCANDENTIA-ordenen blev afdækket. Da disse uoverensstemmelser også forekommer i bilaget til forordning (EF) nr. 337/97, bør dette tilpasses i overensstemmelse hermed.
(6)
I betragtning af ændringernes omfang vil det af klarhedshensyn være hensigtsmæssigt at udskifte hele bilaget til forordning (EF) nr. 338/97.
(7)
De i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter fastsat i henhold til artikel 18 i forordning (EF) nr. 338/97 -
UDSTEDT FØLGENDE FORORDNING:
Artikel 1
Bilaget til forordning (EF) nr. 338/97 affattes som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. maj 2009.

Labels: 3
20